SABORSKI zastupnik Mosta Nikola Grmoja zaposjeo je oko 22 sata saborsku govornicu i ne želi se maknuti, a razlog je prilično bizaran.

Okupirao je saborsku govornicu i ne želi se maknuti

Grmoja naime protestira zbog vijesti koja je neslužbeno stigla iz Ministarstva uprave kako nije prikupljen dovoljan broj potpisa za referendum o promjeni izbornog sustava.

"Budući da je cijeli proces prebrojavanja potpisa od početka kompromitiran i da je očita namjera ministra Lovre Kuščevića i premijera Andreja Plenkovića da se taj referendum sruši, ja ću iz protesta, budući da su okupirali institucije, okupirati ovu govornicu i ne mislim se maknuti", kazao je Grmoja iskoristivši vrijeme predviđeno za završno izlaganje o zakonu kako bi zaposjeo govornicu. Da stvar bude još bizarnija, sve se odvijalo pred praznom sabornicom u kojoj je bilo svega par zastupnika.

"Ovo zahtijeva oštru reakciju"

Pozvao je hrvatski narod na reakciju.

"Ovo zahtijeva oštru reakciju jer očito da se kroz institucije ne može ništa napraviti. Potrebni su nam veliki i masovni prosvjedi protiv ovakve odnarođene vlade predvođene Andrejem Plenkovićem", kazao je Grmoja.

Tekst se nastavlja ispod oglasa

Poručio je da će prvi prosvjed biti već u subotu u Vukovaru.

Grmoja ide na prosvjed u Vukovar

"Ovdje se pokazalo da nije važno tko potpisuje nego tko broji potpise, pokazalo se da je namjera vlade od samog početka srušiti referendum o izmjeni izbornog sustava kojeg su skrojili po svojoj mjeri", dodao je Grmoja i nastavio stajati za govornicom nakon isteka predviđenog vremena za govor.

Predsjedavajući Milijan Brkić zamolio ga je da se vrati na svoje mjesto, no bez uspjeha, te mu potom dodijelio jednu pa drugu opomenu. Zatim je zaključio sjednicu, a završno izlaganje državne tajnice iz Ministarstva vanjskih poslova Zdravke Bušić o zakonu o Hrvatskoj matici iseljenika prebacio za četvrtak ujutro.

Ostao stajati za govornicom, predsjedavao je Vaso Brkić koji ga nije uspio otjerati

Grmoja je po završetku prijenosa sjednice nastavio bez riječi stajati za saborskom govornicom.

Jutarnji i Večernji list objavili su neslužbenu informaciju da nije prikupljen dovoljan broj potpisa za referendume o Istanbulskoj konvenciji i izbornom zakonu, odnosno da je pronađen značajan broj potpisa koji nisu valjani.